Se den brændende mand forsøge at løbe ind i retten i tv-klippet over artiklen. Billeder fra VGTV.no

------------------------

En mand forsøgte for ganske kort tid siden at sætte ild til sig selv og trænge ind i retten i Oslo, hvor retssagen mod den norske massemorder, Anders Behring Breivik, foregår.

Det bekræfter norsk politi over for den norske netavis VG Nett.

Læs også: Skudoffer på flugt holdt sin kæbe i hånden

- En person har sat ild til sig selv. Det blev meldt ind klokken 13.42. Herefter fik vi besked om, at ilden var slukket. Vedkommende bliver nu behandlet af sundhedspersonale, fortæller operationslederen i Oslo, Finn Belle, til VG Nett.

Manden, der også råbte højt, forsøgte at forcere politiets afspærringer, men blev hurtigt overmandet af ordensmagten.

Læs også: Kæmpe drama: Mand kaster sko efter Breivik i retten

- Han skreg og stønnede i smerte, fortæller Dagbladet.no's reporter på stedet.

Ilden i manden blev lynhurtigt slukket med vandflasker, alt imens manden blev holdt fast på en båre. Herefter blev han fragtet væk i en ambulance med udrykning.

- Han tændte ild til sig selv ved indgangen, og branden blev slukket af sikkerhedsvagter og politi, som var på stedet, fortæller Kjell Jan Kverme fra norsk politi til Aftenposten.no og fortsætter:

- Han er nu blevet bragt på Ullevål Sygehus med alvorlige brandskader på mave og bryst, siger han videre.

Ifølge VG Nett er området omkring retslokalet nu afspærret, og ingen slipper således ind eller ud.

Læs også: Kvinde overlever fem af Breiviks kugler

Mandens identitet og motiv er endnu uklart, men politiet skriver i en pressemeddelelse:

- Vi har ingen grund til at tro, der var flere med i sagen. Vi antager, at det er brandbar væske, som personen har hældt over sig, hvorefter han har antændt det, siger Kjell Jan Kverme til VG Nett.

Politiet tror dog, at manden er norsk statsborger.

ekstrabladet.dk følger sagen..